**ΑΝΑΚΟΙΝΩΣΗ – ΠΡΟΣΚΛΗΣΗ**

**Για Εισαγωγή Μεταπτυχιακών Φοιτητών στο Τμήμα Διοίκησης Επιχειρήσεων Πανεπιστημίου Πατρών, 2025-2026**

Το Τμήμα Διοίκησης Επιχειρήσεων του Πανεπιστημίου Πατρών καλεί τους ενδιαφερόμενους να υποβάλουν αίτηση για την ένταξή τους κατά το ακαδημαϊκό έτος **2025-2026** στο Πρόγραμμα Μεταπτυχιακών Σπουδών (Π.Μ.Σ.) με τίτλο: *«Διοίκηση Επιχειρήσεων - Master in Business Administration (M.B.A.)», (*Επικαιροποίηση/Τροποποίηση της απόφασης ίδρυσης και του κανονισμού λειτουργίας του ΠΜΣ-ΜΒΑ, σύμφωνα με τις διατάξεις του Ν.4957/2022, ΦΕΚ 1429/27-03-2025) το οποίο οδηγεί στην απονομή Διπλώματος Μεταπτυχιακών Σπουδών (Δ.Μ.Σ.) **στη Διοίκηση Επιχειρήσεων με τρείς ειδικεύσεις:**

**(1) Δ.Μ.Σ. Διοίκησης Επιχειρήσεων με ειδίκευση στο Μάνατζμεντ,**

**(2) Δ.Μ.Σ. Διοίκησης Επιχειρήσεων με ειδίκευση στο Μάρκετινγκ,**

**(3) Δ.Μ.Σ. Διοίκησης Επιχειρήσεων με ειδίκευση στη Διεθνή Διοίκηση και Οικονομία.**

Στο ΠΜΣ γίνονται δεκτοί πτυχιούχοι των Τμημάτων Πανεπιστημίων όλων των αντικειμένων της ημεδαπής ή ομοταγών Ιδρυμάτων της αλλοδαπής, σύμφωνα με τις διατάξεις της κείμενης νομοθεσίας.

Αίτηση μπορούν να υποβάλουν και τελειόφοιτοι των πιο πάνω Τμημάτων, υπό την προϋπόθεση ότι θα έχουν προσκομίσει Βεβαίωση Περάτωσης των Σπουδών τους το αργότερο μέχρι τις αρχές της ακαδημαϊκής χρονιάς και πάντως πριν την ημερομηνία συνεδρίασης της Συνέλευσης για επικύρωση του πίνακα των επιτυχόντων. Στην περίπτωση αυτή αντίγραφο του πτυχίου ή του διπλώματός τους προσκομίζεται πριν από την ημερομηνία έναρξης του προγράμματος. Σε κάθε περίπτωση, οι επιλεγέντες θα πρέπει να προσκομίσουν όλα τα απαραίτητα δικαιολογητικά μέχρι τη λήξη των εγγραφών.

Οι ενδιαφερόμενοι καλούνται να υποβάλουν (1) την Αίτηση Υποψηφιότητας και τα παρακάτω δικαιολογητικά μέχρι τις **30 Ιουνίου** **2025 ηλεκτρονικά στο portal:**

[**https://matrix.upatras.gr/sap/bc/webdynpro/sap/zups\_pg\_adm#**](https://matrix.upatras.gr/sap/bc/webdynpro/sap/zups_pg_adm)

**Αιτήσεις που δεν θα υποβληθούν ηλεκτρονικά δεν θα ληφθούν υπόψη στην διαδικασία αξιολόγησης.**

**Οι υποψήφιοι υποβάλλουν τα παρακάτω δικαιολογητικά:**

1. **Αίτηση Υποψηφιότητας (ηλεκτρονικά ή/και σε έντυπη μορφή),** (διαθέσιμη στον ιστότοπο του Τμήματος, <https://mba.upatras.gr/el/> επιλέγετε ΜΕΤΑΠΤΥΧΙΑΚΑ, ΑΙΤΗΣΗ. Οι υποψήφιοι θα πρέπει να δηλώνουν υποχρεωτικά στην αίτηση την ειδίκευση του Π.Μ.Σ. που επιθυμούν να παρακολουθήσουν.
2. **Συγκεντρωτικός Πίνακας Αίτησης του Υποψηφίου** διαθέσιμος στον ιστότοπο του Τμήματος, <https://mba.upatras.gr/el/>**.**
3. **Αναλυτικό Βιογραφικό Σημείωμα** (αναφορά αναλυτικά σε σπουδές, διδακτική ή και επαγγελματική εμπειρία, επιστημονική δραστηριότητα, έως 3 σελίδες),
4. **Αντίγραφο Πτυχίου** **ή Βεβαίωση Περάτωσης Σπουδών**
5. **Πιστοποιητικό Αναλυτικής Βαθμολογίας** (με ακριβή Μ.Ο.).
6. **Κατάλογος των προπτυχιακών μαθημάτων** **που είναι σχετικά με το γνωστικό αντικείμενο του ΠΜΣ και τη βαθμολογία τους**
7. **Φωτοτυπία Δύο Όψεων Αστυνομικής Ταυτότητας**,
8. **Μία (1) Φωτογραφία**,
9. **Δύο Συστατικές Επιστολές** (Οι επιστολές πρέπει να υπογράφονται από μέλη ΔΕΠ του εκπαιδευτικού Ιδρύματος του υποψηφίου ή από μέλη ΔΕΠ άλλων εκπαιδευτικών Ιδρυμάτων που είναι εξοικειωμένα με την επιστημονική κατάρτιση του υποψηφίου. Προτείνεται πρότυπο έντυπο των συστατικών επιστολών στον ιστότοπο του Τμήματος, https://mba.upatras.gr/el/)
10. **Αντίγραφο πιστοποιητικού γνώσης της αγγλικής γλώσσας**, ενδεικτικά:

 - Τίτλος σπουδών από Εκπαιδευτικό Ίδρυμα αγγλόφωνης χώρας ή αγγλόφωνου προγράμματος σπουδών,

- (Proficiency Cambridge ή Michigan, Κρατικό Πιστοποιητικό Γλωσσομάθειας επιπέδου Proficiency Γ2 ή οτιδήποτε άλλο αυτού του επιπέδου έχει επίσημα αναγνωρισθεί από τον ΑΣΕΠ

- Πιστοποιητικό First Certificate in English,

- Πιστοποιητικό Toefl με βαθμολογία τουλάχιστον 500 μόρια (ή 300 με το νέο τρόπο αξιολόγησης),

 - Πιστοποιητικό IELTS με βαθμό 6,5 και άνω,

- Κρατικό Πιστοποιητικό Γλωσσομάθειας (επίπεδο Β2).

Οι πτυχιούχοι αγγλόφωνων πανεπιστημίων απαλλάσσονται από την υποχρέωση προσκόμισης πιστοποιητικού γλωσσομάθειας.

Σε περίπτωση που δεν υπάρχουν οι ανωτέρω προϋποθέσεις για την καλή γνώση της αγγλικής γλώσσας, η Σ.Ε. του ΠΜΣ, θα αποφασίζει για τον τρόπο εξέτασης των υποψηφίων προκειμένου να διαπιστώνεται η επάρκεια στην αγγλική γλώσσα (π.χ. γραπτές εξετάσεις),

(Θετικά θα συνυπολογίζεται η γνώση και δεύτερης ξένης γλώσσας)

1. **Αποδεικτικά Επαγγελματικής Εμπειρίας** (εάν υπάρχουν), η οποία αποδεικνύεται με πιστοποιητικά/βεβαιώσεις επίσημου ασφαλιστικού φορέα. Στα πιστοποιητικά/βεβαιώσεις θα πρέπει να αναφέρονται τα στοιχεία του εργοδότη, το είδος της εργασίας και το ακριβές διάστημα απασχόλησης.

Αναλυτικός οδηγός συμπλήρωσης και υποβολής της αίτησης [υπάρχει διαθέσιμος εδώ](https://postgrad.econ.upatras.gr/wp-content/uploads/sites/190/2024/04/OdhgosHlektronikhsYpovolhsAithshs.pdf).

**Διαδικασία Αξιολόγησης των Υποψηφίων**

Η επιλογή γίνεται κυρίως με συνεκτίμηση των εξής κριτηρίων που συνοψίζονται στον παρακάτω πίνακα:

|  |  |  |
| --- | --- | --- |
| Α/Α | ΚΡΙΤΗΡΙΑ ΕΠΙΛΟΓΗΣ | ΜΟΡΙΑ ποσοστό επί τοις % |
| 1 | Βαθμός πτυχίου/διπλώματος  | 30% |
| 2 | Βαθμός γραπτής εξέτασης | 55% |
| 3 | Μέση βαθμολογία στα προπτυχιακά μαθήματα που είναι σχετικά με το γνωστικό αντικείμενο του ΠΜΣ | 5% |
| 4 | Επαγγελματική προϋπηρεσία | 10% |
| ΣΥΝΟΛΟ | 100 % |

Τα κριτήρια αυτά εξειδικεύονται ως εξής:

1. Βαθμός πτυχίου με βαρύτητα 30%. Αν το πτυχίο αφορά Πανεπιστημιακό Τμήμα 5ετούς ή περισσότερων χρόνων φοίτησης τότε στον βαθμό γίνεται προσαύξηση 20%.
2. Βαθμός γραπτής εξέτασης με βαρύτητα 55%. Ο βαθμός αυτός προκύπτει ως ο μέσος όρος της βαθμολογίας στα δύο εξεταζόμενα μαθήματα (Οικονομικά και Ποσοτικές Μέθοδοι).
3. Μέση βαθμολογία στα προπτυχιακά μαθήματα που είναι σχετικά με το γνωστικό αντικείμενο του ΠΜΣ με βαρύτητα 5%. Ως κατηγορίες συνάφειας μαθημάτων ορίζονται οι εξής πέντε:
	* Οικονομικά,
	* Λογιστικά και Χρηματοοικονομικά,
	* Μάνατζμεντ και Μάρκετινγκ,
	* Ποσοτικά,
	* Τεχνολογικά
4. Πλήθος μηνών επαγγελματικής προϋπηρεσίας (αποδεδειγμένης από ασφαλιστικό φορέα) με βαρύτητα 10%. Σε περίπτωση πολυετούς προϋπηρεσίας στον υπολογισμό του βαθμού λαμβάνονται υπόψη κατά μέγιστο 84 μήνες (δηλαδή 7 χρόνια).

Η διαδικασία αξιολόγησης των υποψηφίων περιλαμβάνει δύο στάδια: Στο πρώτο, αξιολογούνται οι αιτήσεις με βάση την πληρότητα και την εγκυρότητα των απαιτούμενων δικαιολογητικών που υποβλήθηκαν, ο οποίος αποτελεί απαραίτητη προϋπόθεση πρόκρισης στο επόμενο στάδιο. Κατά το δεύτερο στάδιο της διαδικασίας, οι υποψήφιοι/ες που έχουν προκριθεί από το πρώτο στάδιο καλούνται σε γραπτή εξέταση σε δύο μαθήματα (Οικονομικά και Ποσοτικές Μέθοδοι).

Η **εξέταση** θα γίνει σε δύο μαθήματα (**1.** **Ποσοτικές Μέθοδοι, 2. Οικονομικά**). Οι εξετάσεις προγραμματίζονται να γίνουν το πρώτο δεκαπενθήμερο του Ιουλίου 2025. Η ακριβής ημερομηνία και ο τρόπος εξέτασης θα ανακοινωθεί με νεότερη ενημέρωση. Η ύλη των προς εξέταση μαθημάτων βρίσκεται στην ηλεκτρονική διεύθυνση: [**Ύλη εξετάσεων**](http://www.bma.upatras.gr/index.php?option=com_content&view=article&layout=edit&id=1631)

Με την ολοκλήρωση των διαδικασιών αξιολόγησης, η Επιτροπή Αξιολόγησης Υποψηφίων καταρτίζει πλήρη κατάλογο με όλους τους υποψηφίους και ύστερα από τον σχετικό έλεγχο απορρίπτει όσους δεν πληρούν τα κριτήρια που έχουν καθοριστεί. Με βάση την αξιολόγηση φακέλου του υποψηφίου/υποψηφίας, ιεραρχεί τους υποψηφίους, προβαίνει στην τελική επιλογήκαι καταρτίζει τον τελικό πίνακα των επιτυχόντων, ο οποίος επικυρώνεται από τη Συνέλευση του Τμήματος.

Επιλέγονται οι τριάντα (30) υποψήφιοι με τη μεγαλύτερη συνολική βαθμολογία. Προηγούνται οι υποψήφιοι οι οποίοι έχουν προβιβάσιμο βαθμό και στα δύο εξεταζόμενα μαθήματα. Σε περίπτωση που ο αριθμός των επιτυχόντων με βάση το κριτήριο αυτό υπολείπεται του αριθμού 30, ο κατάλογος των επιτυχόντων μπορεί να συμπληρωθεί από υποψηφίους που έχουν μέσο όρο τουλάχιστον πέντε στα εξεταζόμενα μαθήματα.

Η διαδικασία επιλογής των υποψηφίων, η έκδοση των αποτελεσμάτων και η εγγραφή των επιτυχόντων πρέπει να έχει ολοκληρωθεί το αργότερο μέχρι το τέλος Σεπτεμβρίου κάθε ακαδημαϊκού έτους.

Η παρούσα Πρόσκληση Εκδήλωσης Ενδιαφέροντος δημοσιεύεται στο πλαίσιο του επικαιροποιημένου Προγράμματος Μεταπτυχιακών Σπουδών **«Διοίκηση Επιχειρήσεων-Master in Business Administration (M.B.A.)”.**

Για περισσότερες πληροφορίες οι ενδιαφερόμενοι μπορούν να επισκεφτούν τον ιστότοπο του Τμήματος **(**[**www.mba.upatras.gr**](http://www.mba.upatras.gr)**)** ή να επικοινωνήσουν με τηΓραμματεία του Μεταπτυχιακού Προγράμματος Σπουδών (ΜΒΑ) στα τηλέφωνα: 2610- 969968, 969988, 969975, 969974.

**Πάτρα, 30-04-2025 Ο Πρόεδρος του Τμήματος**

 **Γεώργιος Ανδρουλάκης**

 **Καθηγητής**